ระเบียบกรมควบคุมมลพิษระเบียบกรมควบคุมมลพิษว่าด้วยหลักเกณฑ์ วิธีการ และอัตราค่าใช้จ่ายในการตรวจสอบผลิตภัณฑ์อุตสาหกรรมพ.ศ. ๒๕๔๔---------- ด้วยกระทรวงอุตสาหกรรมได้อาศัยอำนาจตามความในพระราชบัญญัติมาตรฐานผลิตภัณฑ์อุตสาหกรรม พ.ศ. ๒๕๑๑มอบอำนาจให้กรมควบคุมมลพิษเป็นผู้ตรวจสอบผลิตภัณฑ์อุตสาหกรรมประเภทรถยนต์และรถจักรยานยนต์เฉพาะด้านความปลอดภัย: สารมลพิษจากเครื่องยนต์ระดับต่าง ๆ ฉะนั้นเพื่อให้การตรวจสอบผลิตภัณฑ์อุตสาหกรรมตามที่ได้รับมอบหมายเป็นไปด้วยความเรียบร้อย อธิบดีกรมควบคุมมลพิษจึงวางระเบียบไว้ดังต่อไปนี้ ข้อ๑ ระเบียบนี้เรียกว่า"ระเบียบกรมควบคุมมลพิษว่าด้วยหลักเกณฑ์ วิธีการ และอัตราค่าใช้จ่ายในการตรวจสอบผลิตภัณฑ์อุตสาหกรรม พ.ศ.๒๕๔๔" ข้อ๒ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ข้อ๓ ในระเบียบนี้ "ผลิตภัณฑ์อุตสาหกรรม"หมายความว่า รถยนต์หรือรถจักรยานยนต์ซึ่งเป็นผลิตภัณฑ์อุตสาหกรรมตามกฎหมายว่าด้วยมาตรฐานผลิตภัณฑ์อุตสาหกรรมที่กรมควบคุมมลพิษได้รับมอบหมายให้เป็นผู้ตรวจสอบจากกระทรวงอุตสาหกรรม "ห้องปฏิบัติการ"หมายความว่า ห้องปฏิบัติการตรวจวัดมลพิษจากยานพาหนะกรมควบคุมมลพิษ กระทรวงวิทยาศาสตร์ เทคโนโลยีและสิ่งแวดล้อม "ค่าใช้จ่าย"หมายความว่า ค่าใช้จ่ายในการเตรียมการตรวจสอบตามข้อ ๗ วรรคสี่และค่าตรวจสอบสารมลพิษจากเครื่องยนต์ตามที่กำหนดไว้ในหมวด ๕ "ผู้ขอรับบริการ"ให้หมายความรวมถึง ส่วนราชการ นิติบุคคลหรือบุคคลที่ขอรับใบอนุญาตนำเข้า ทำ จำหน่าย ส่งออกหรือมีไว้เพื่อจำหน่ายผลิตภัณฑ์อุตสาหกรรมรถยนต์หรือรถจักรยานยนต์ตามกฎหมายว่าด้วยมาตรฐานผลิตภัณฑ์อุตสาหกรรม "เจ้าหน้าที่"หมายความว่า เจ้าหน้าที่ฝ่ายมลพิษทางอากาศจากยานพาหนะกองจัดการคุณภาพอากาศและเสียง กรมควบคุมมลพิษซึ่งได้รับมอบหมายให้ทำหน้าที่ตรวจสอบผลิตภัณฑ์อุตสาหกรรม "ผู้รับรองผลการตรวจสอบ"หมายความว่า หัวหน้าฝ่ายมลพิษทางอากาศจากยานพาหนะหรือผู้รักษาการในตำแหน่งหัวหน้าฝ่ายมลพิษทางอากาศจากยานพาหนะกองจัดการคุณภาพอากาศและเสียง กรมควบคุมมลพิษ "อธิบดี"หมายความว่า อธิบดีกรมควบคุมมลพิษ หมวด ๑ การขอรับบริการ ------------ ข้อ๔ผู้ขอรับบริการใดประสงค์จะตรวจสอบผลิตภัณฑ์อุตสาหกรรมเพื่อเสนอให้คณะกรรมการมาตรฐานผลิตภัณฑ์อุตสาหกรรมพิจารณาผู้นั้นอาจจะยื่นคำขอรับบริการต่อกรมควบคุมมลพิษหรือต่อสำนักงานมาตรฐานผลิตภัณฑ์อุตสาหกรรมก็ได้ การยื่นคำขอรับบริการต่อกรมควบคุมมลพิษให้ผู้ขอรับบริการยื่นคำขอตามแบบ คพ. ๑ ท้ายระเบียบนี้ การยื่นคำขอรับบริการต่อสำนักงานมาตรฐานผลิตภัณฑ์อุตสหกรรมให้เป็นไปตามระเบียบของสำนักงานมาตรฐานผลิตภัณฑ์อุตสาหกรรมโดยเจ้าหน้าที่ของสำนักงานมาตรฐานผลิตภัณฑ์อุตสาหกรรมจะต้องรับรองสำเนาเอกสารที่เกี่ยวข้องก่อนจัดส่งให้กรมควบคุมมลพิษดำเนินการตรวจสอบ ข้อ๕ กรณีหลักฐานตามข้อ ๔ไม่ถูกต้องหรือไม่ครบถ้วน ให้เจ้าหน้าที่แจ้งผู้ขอรับบริการแก้ไขให้ถูกต้องโดยเร็ว ถ้าปรากฏว่าหลักฐานตามวรรคแรกถูกต้องครบถ้วนให้เจ้าหน้าที่เสนออธิบดีหรือผู้ที่ได้รับมอบหมายเพื่อพิจารณาอนุมัติให้ตรวจสอบภายในกำหนดสองวันนับแต่เวลาที่ได้รับคำขอและแจ้งให้ผู้ขอรับบริการจัดส่งผลิตภัณฑ์อุตสาหกรรมมาตรวจสภาพเบื้องต้นตามแบบคพ. ๒ ท้ายระเบียบนี้ ข้อ๖ให้เจ้าหน้าที่ตรวจสภาพผลิตภัณฑ์อุตสาหกรรมที่ได้รับตามข้อ ๕ วรรคสอง ว่ามีสภาพรายละเอียดและคุณลักษณะเฉพาะเหมาะสมต่อการตรวจสอบในห้องปฏิบัติการหรือไม่ โดยให้ผู้ขอรับบริการหรือตัวแทนร่วมเป็นพยานในการตรวจสอบ ในกรณีที่ตรวจพบว่าผลิตภัณฑ์อุตสาหกรรมชำรุดบกพร่อง หรืออาจได้รับความเสียหายจากการตรวจสอบให้ยกเลิกคำขอรับบริการและแจ้งผู้ขอรับบริการให้นำผลิตภัณฑ์อุตสาหกรรมกลับคืนไปตามแบบ คพ. ๓ ท้ายระเบียบนี้ ในกรณีที่ตรวจพบว่าผลิตภัณฑ์อุตสาหกรรมมีสภาพรายละเอียดหรือคุณลักษณะเฉพาะเหมาะสมที่จะตรวจสอบในห้องปฏิบัติการให้รับมอบผลิตภัณฑ์อุตสาหกรรมไว้ทำการตรวจสอบตามแบบ คพ. ๔ ท้ายระเบียบนี้ ในกรณีที่ผลิตภัณฑ์อุตสาหกรรมที่รับไว้ทำการตรวจสอบมีเครื่องมือหรืออุปกรณ์อื่น ๆ ที่ไม่จำเป็นต่อการตรวจสอบซึ่งสามารถถอดหรือแยกออกจากกันได้โดยง่ายเป็นต้นว่า ยางอะไหล่ ประแจ แม่แรง หรืออุปกรณ์ทำความสะอาดให้แจ้งให้ผู้ขอรับบริการนำเครื่องมือหรืออุปกรณ์นั้น ๆ กลับคืนไป หมวด ๒ การตรวจสอบ -------------- ข้อ๗ ผลิตภัณฑ์อุตสาหกรรมที่ตรวจสอบต้องมีสภาพรายละเอียดและคุณลักษณะเฉพาะตามที่ระบุไว้ในคำขอรับบริการในกรณีมีข้อสงสัย เจ้าหน้าที่อาจขอให้ผู้ขอรับบริการจัดส่งข้อมูลเพิ่มเติมเพื่อประกอบการพิจารณาตรวจสอบได้ตามที่จำเป็น กรณีที่ผู้ขอรับบริการไม่จัดส่งข้อมูลเพิ่มเติมหรือให้ข้อมูลไม่ครบถ้วนจนเป็นเหตุให้การตรวจสอบล่าช้าหรืออาจทำให้การตรวจสอบผิดพลาดให้ระงับการตรวจสอบไว้ชั่วคราวจนกว่าผู้ขอรับบริการจะได้ชี้แจงเหตุผลหรือได้ส่งข้อมูลครบถ้วนจึงให้ทำการตรวจสอบต่อไป กรณีที่มีความจำเป็นจะต้องถอดชิ้นส่วนของผลิตภัณฑ์อุตสาหกรรมหรือติดตั้งเครื่องมือหรืออุปกรณ์ตรวจวัดกับผลิตภัณฑ์อุตสาหกรรมให้ทำความตกลงกับผู้ขอรับบริการก่อนดำเนินการ ถ้าผู้ขอรับบริการไม่ยินยอมให้ยกเลิกการตรวจสอบและส่งคืนผลิตภัณฑ์อุตสาหกรรม กรณีความล่าช้าตามวรรคสองทำให้ห้องปฏิบัติการได้รับความเสียหายให้ยกเลิกการตรวจสอบและแจ้งให้ผู้ขอรับบริการมารับผลิตภัณฑ์อุตสาหกรรมคืนและให้คิดค่าใช้จ่ายตามจริงที่ห้องปฏิบัติการเสียไป การยกเลิกการตรวจสอบตามวรรคสามและวรรคสี่ให้ใช้ตามแบบ คพ. ๓ ท้ายระเบียบนี้ โดยอนุโลม ข้อ๘ ให้ติดตั้งป้ายเครื่องหมายหรือสิ่งบ่งชี้แสดงสมรรถภาพการทำงานของเครื่องตรวจวัดแต่ละประเภทที่ติดตั้งในห้องปฏิบัติการ ห้ามมิให้ผู้ใดแก้ไขเปลี่ยนแปลงป้าย เครื่องหมายหรือสิ่งบ่งชี้ดังกล่าวโดยไม่ได้รับอนุญาตจากเจ้าหน้าที่ ข้อ๙ให้เจ้าหน้าที่สอบเทียบเครื่องมือก่อนทำการตรวจสอบทุกครั้งตามรายละเอียดในคู่มือของผู้ผลิตเครื่องตรวจวัดนั้น ๆโดยเคร่งครัด กรณีผลการตรวจสอบคลาดเคลื่อนเกินกว่าค่าที่ยอมรับเพราะความบกพร่องหรือความผิดพลาดของเจ้าหน้าที่หรือจากเครื่องตรวจวัดให้ทำการตรวจสอบใหม่โดยไม่คิดค่าใช้จ่าย ค่าความคลาดเคลื่อนของการตรวจสอบให้เป็นไปตามที่ผู้ผลิตเครื่องตรวจวัดนั้นๆ กำหนดไว้หรือตามที่กรมควบคุมมลพิษกำหนด ข้อ๑๐ให้กองจัดการคุณภาพอากาศและเสียงจัดทำคู่มือและเอกสารแนะนำวิธีการตรวจสอบให้ทันสมัยมีจำนวนเพียงพอต่อการปฏิบัติงานของเจ้าหน้าที่และเผยแพร่ต่อผู้ขอรับบริการ ข้อ๑๑ การตรวจสอบให้ปฏิบัติตามคู่มือในข้อ ๑๐ และตามรายละเอียดทางเทคนิคในคู่มือของผู้ผลิตเครื่องตรวจวัด ข้อ๑๒การตรวจสอบแต่ละครั้งจะต้องมีเจ้าหน้าที่ร่วมทำการตรวจสอบไม่น้อยกว่าสามคนโดยเจ้าหน้าที่หนึ่งในสามคนจะต้องดำรงตำแหน่งนักวิชาการสิ่งแวดล้อมตั้งแต่ระดับ ๓ ขึ้นไปหรือเจ้าหน้าที่ที่จบการศึกษาไม่ต่ำกว่าระดับปริญญาตรีหรือเทียบเท่าในหลักสูตรวิชาวิศวกรรมศาสตร์ครุศาสตร์อุตสาหกรรมหรืออุตสาหกรรมศาสตร์และผ่านการฝึกอบรมการใช้เครื่องตรวจวัดมาแล้ว ให้เจ้าหน้าที่ซึ่งตรวจสอบผลิตภัณฑ์อุตสาหกรรมตามวรรคหนึ่งรายงานผลการตรวจสอบให้ผู้รับรองผลการตรวจสอบตรวจทานว่าการตรวจสอบถูกต้องครบถ้วนตามคู่มือวิธีการตรวจสอบและรายละเอียดทางเทคนิคหรือไม่ก่อนออกใบรับรองผลการตรวจสอบ ในกรณีที่ผู้รับรองผลการตรวจสอบไม่เห็นด้วยกับผลการตรวจสอบให้บันทึกเหตุผลไว้และสั่งให้เจ้าหน้าที่ทำการตรวจสอบใหม่ตามข้อ ๙ วรรคสองแต่ถ้าผู้รับรองผลการตรวจสอบเห็นว่าผลการตรวจสอบถูกต้องครบถ้วนแล้วให้ออกใบรับรองผลการตรวจสอบให้แก่ผู้ขอรับบริการ ให้ผู้รับรองผลการตรวจสอบแจ้งแก่ผู้ขอรับบริการทันทีกรณีผลการตรวจสอบตามวรรคสองเกินกว่าค่ามาตรฐานผลิตภัณฑ์อุตสาหกรรมที่กำหนดไว้และหากผู้ขอรับบริการประสงค์จะให้เจ้าหน้าที่ทำการตรวจสอบใหม่ให้ยืนยันเป็นหนังสือต่อเจ้าหน้าที่โดยผู้ขอรับบริการจะต้องชำระค่าใช้จ่ายตามข้อ ๒๒ โดยอนุโลม ผู้ขอรับบริการจะต้องชำระค่าใช้จ่ายในการตรวจสอบครั้งก่อนให้เสร็จสิ้นก่อนที่ห้องปฏิบัติการจะเริ่มทำการตรวจสอบครั้งใหม่ ผู้ขอรับบริการที่ไม่แจ้งความประสงค์ภายในกำหนดสองวันนับแต่วันที่ได้รับแจ้งตามวรรคสามให้ถือว่าไม่ประสงค์จะให้ทำการตรวจสอบใหม่และให้เจ้าหน้าที่ดำเนินการตามความในหมวด ๓ หมวด ๔ และหมวด ๕ ต่อไป ห้ามมิให้บุคคลที่ไม่เกี่ยวข้องกับการตรวจสอบเข้าห้องปฏิบัติการในส่วนที่เกี่ยวกับการตรวจสอบ เว้นแต่จะได้รับอนุญาตจากเจ้าหน้าที่ ข้อ๑๓ ขณะที่ทำการตรวจสอบห้ามมิให้เจ้าหน้าที่เปิดหรือใช้เครื่องมือหรืออุปกรณ์อื่นใดที่ติดตั้งอยู่กับผลิตภัณฑ์อุตสาหกรรมซึ่งไม่เกี่ยวข้องกับการตรวจสอบ หมวด๓ การเก็บรักษาและส่งคืนผลิตภัณฑ์อุตสาหกรรมที่ตรวจสอบ --------------- ข้อ๑๔ให้เจ้าหน้าที่เก็บรักษาผลิตภัณฑ์อุตสาหกรรมที่ตรวจสอบเสร็จแล้วไว้ในห้องปฏิบัติการและคืนกุญแจห้องปฏิบัติการกับผู้ควบคุมดูแลห้องปฏิบัติการหรือผู้ที่ได้รับมอบหมายจากผู้อำนวยการกองจัดการคุณภาพอากาศและเสียง ข้อ๑๕ห้ามมิให้ผู้ใดเคลื่อนย้ายผลิตภัณฑ์อุตสาหกรรมโดยไม่ได้รับอนุญาตจากผู้ควบคุมดูแลห้องปฏิบัติการ ให้ผู้ขอรับบริการมารับผลิตภัณฑ์อุตสาหกรรมคืนภายในกำหนดสองวันนับแต่วันที่ได้รับแจ้งผลการตรวจสอบผลิตภัณฑ์อุตสาหกรรมตามแบบคพ. ๕ ท้ายระเบียบนี้ ข้อ๑๖ให้ส่งคืนผลิตภัณฑ์อุตสาหกรรมกับผู้ขอรับบริการหรือผู้ที่ได้รับมอบหมายที่มีหลักฐานเป็นหนังสือเท่านั้นโดยให้ผู้ขอรับบริการหรือผู้ที่ได้รับมอบหมายตรวจสอบสภาพของผลิตภัณฑ์อุตสาหกรรม เครื่องมือหรืออุปกรณ์ให้ถูกต้องครบถ้วนก่อนรับผลิตภัณฑ์อุตสาหกรรมคืน ในกรณีที่มีข้อโต้แย้งเกี่ยวกับสภาพผลิตภัณฑ์อุตสาหกรรมเครื่องมือหรืออุปกรณ์ที่จะส่งคืนให้ระงับการส่งคืนไว้ชั่วคราวและรายงานให้อธิบดีหรือผู้ที่ได้รับมอบหมายเพื่อวินิจฉัยสั่งการ คำวินิจฉัยของอธิบดีให้เป็นที่สุด ข้อ๑๗การส่งคืนผลิตภัณฑ์อุตสาหกรรมตามข้อ ๑๖ วรรคแรก ให้ใช้ตามแบบ คพ. ๖ ท้ายระเบียบนี้ หมวด ๔ ใบรับรองผลการตรวจสอบ -------------- ข้อ๑๘ ใบรับรองผลการตรวจสอบจะออกให้เฉพาะแต่ผู้ขอรับบริการที่มีหลักฐานการชำระค่าใช้จ่ายครบถ้วนแล้วเท่านั้นโดยต้นฉบับใบรับรองจะมอบให้แก่ผู้ขอรับบริการ ส่วนคู่ฉบับให้เจ้าหน้าที่เก็บไว้เป็นหลักฐาน ในกรณีที่ต้นฉบับใบรับรองสูญหายผู้ขอรับบริการจะต้องเสียค่าธรรมเนียมการรับรองสำเนาเอกสารตามระเบียบของทางราชการ ข้อ๑๙ใบรับรองผลการตรวจสอบให้ใช้ตามแบบ คพ. ๗ ท้ายระเบียบนี้โดยใบรับรองผลการตรวจสอบอย่างน้อยต้องมีรายละเอียดดังต่อไปนี้ (๑)สถานที่ที่ทำการตรวจสอบ โทรศัพท์ โทรสาร (๒)หมายเลขลำดับของการตรวจสอบ (๓)วัน เดือน ปี ที่ทำการตรวจสอบ (๔)ชื่อผู้ขอรับบริการและสถานที่ติดต่อ โทรศัพท์ โทรสาร (๕)ชื่อเจ้าของรถยนต์/รถจักรยานยนต์ (๖)ผลิตภัณฑ์อุตสาหกรรมประเภทรถยนต์/รถจักรยานยนต์ยี่ห้อ, รุ่น, ปริมาตรความจุกระบอกสูบ, มวลอ้างอิง, หมายเลขเครื่องยนต์และหมายเลขตัวถัง (๗)รายละเอียดหรือวิธีการตรวจสอบ (๘)ผลการสอบเทียบและความคลาดเคลื่อนของเครื่องตรวจวัด (๙)ผลการตรวจสอบ (๑๐)วัน เดือน ปี ที่ออกใบรับรอง (๑๑)ชื่อและตำแหน่งของผู้รับรองผลการตรวจสอบ (๑๒)อื่น ๆ (ถ้ามี) ข้อ๒๐ การรับรองผลการตรวจสอบให้ใช้ได้เฉพาะผลิตภัณฑ์อุตสาหกรรมที่ทำการตรวจสอบเท่านั้น ห้ามนำผลการตรวจสอบไปใช้อ้างอิงกับผลิตภัณฑ์อุตสาหกรรมอื่นๆ ที่มิได้ตรวจสอบด้วย ข้อ๒๑ถ้าตรวจพบว่ามีการอ้างผลการตรวจสอบตามข้อ ๒๐ ในลักษณะที่อาจจะทำให้กรมควบคุมมลพิษได้รับความเสียหาย ให้เจ้าหน้าที่รีบรายงานอธิบดีหรือผู้ที่ได้รับมอบหมายทราบโดยด่วน เพื่อดำเนินการตามกฎหมายต่อไป หมวด ๕ ค่าใช้จ่าย ------------- ข้อ๒๒ผู้ขอรับบริการจะต้องชำระค่าใช้จ่ายร้อยละ ๑๕ ให้กับกรมควบคุมมลพิษภายในกำหนดสองวันนับแต่วันที่ห้องปฏิบัติการได้รับมอบผลิตภัณฑ์อุตสาหกรรมไว้ตรวจสอบ กรณีที่ผู้ขอรับบริการไม่ยอมชำระค่าใช้จ่ายตามระยะเวลาตามวรรคหนึ่งโดยไม่มีเหตุผลอันสมควรให้รายงานอธิบดีหรือผู้ที่ได้รับมอบหมายเพื่อยกเลิกคำขอรับบริการและส่งคืนผลิตภัณฑ์อุตสาหกรรม โดยให้ใช้แบบ คพ. ๓ท้ายระเบียบนี้โดยอนุโลม ข้อ๒๓ให้ผู้รับบริการชำระค่าใช้จ่ายส่วนที่เหลือ และนำผลิตภัณฑ์อุตสาหกรรมคืนไปเมื่อได้รับแจ้งผลการตรวจสอบตามข้อ ๑๕ วรรคสอง ให้เจ้าหน้าที่ยึดหน่วงผลิตภัณฑ์อุตสาหกรรมไว้ก่อนจนกว่าผู้ขอรับบริการจะยอมชำระค่าใช้จ่ายส่วนที่เหลือและให้รายงานอธิบดีหรือผู้ที่ได้รับมอบหมายเพื่อดำเนินการตามกฎหมายต่อไป ข้อ๒๔การชำระค่าใช้จ่ายให้ชำระเป็นเงินสดหรือเช็คที่ธนาคารเซ็นสั่งจ่ายซึ่งเป็นเช็คลงวันที่ที่ใช้เช็คนั้นชำระต่อเจ้าหน้าที่หรือก่อนวันนั้นไม่เกินสามวันทำการ ณ ฝ่ายคลังและพัสดุ กรมควบคุมมลพิษ ในกรณีเช็คที่ธนาคารเซ็นสั่งจ่ายตามวรรคหนึ่งเป็นเช็คของธนาคารสาขาต่างจังหวัดผู้ขอรับบริการจะต้องชำระค่าธรรมเนียมในการโอนเงินเข้าธนาคารสาขาในกรุงเทพมหานครเพิ่มขึ้นร้อยละ ๐.๒ ของยอดเงินที่ระบุไว้ในเช็คหรือตามอัตราที่ธนาคารแห่งประเทศไทยกำหนด ข้อ๒๕ใบเสร็จรับเงินแต่ละฉบับจะต้องลงวัน เดือน ปี ที่ออกใบเสร็จหมายเลขเครื่องยนต์หมายเลขตัวถังของรถยนต์หรือรถจักรยานยนต์ที่ตรวจสอบ และลายมือชื่อเจ้าหน้าที่ผู้รับเงิน ให้ผู้ขอรับบริการนำใบเสร็จรับเงินตามวรรคหนึ่งมาแสดงเพื่อขอรับใบรับรองผลการตรวจสอบจากห้องปฏิบัติการ ข้อ๒๖ให้กำหนดอัตราค่าใช้จ่ายในการตรวจสอบผลิตภัณฑ์อุตสาหกรรมดังนี้ (๑)รถจักรยานยนต์เฉพาะด้านความปลอดภัย : สารมลพิษจากเครื่องยนต์ ให้คิดค่าใช้จ่าย (๑.๑)การตรวจสอบค่าคาร์บอนมอนอกไซด์และค่าไฮโดรคาร์บอนรวมกับออกไซด์ของไนโตรเจน ครั้งละ ๒๕,๕๐๐ บาท (๑.๒)การตรวจสอบค่าคาร์บอนมอนอกไซด์หรือค่าไฮโดรคาร์บอนขณะเดินเบา ครั้งละ๑,๕๐๐ บาท (๑.๓)การตรวจสอบปริมาณควันขาวจากรถจักรยานยนต์ที่ใช้เครื่องยนต์ ๒ จังหวะ ครั้งละ ๕,๐๐๐ บาท (๑.๔) การตรวจสอบสารพิษไอระเหยเฉพาะรถจักรยานยนต์ที่มีความจุกระบอกสูบเกิน ๑๕๐ ซีซี ครั้งละ ๓๔,๐๐๐ บาท (๒)รถยนต์ที่ใช้เครื่องยนต์เบนซินเฉพาะด้านความปลอดภัย : สารมลพิษจากเครื่องยนต์ ให้คิดค่าใช้จ่าย (๒.๑)การตรวจสอบค่าคาร์บอนมอนอกไซด์และค่าไฮโดรคาร์บอนรวมกับออกไซด์ของไนโตรเจน ครั้งละ ๒๙,๐๐๐ บาท (๒.๒)การตรวจสอบค่าคาร์บอนมอนอกไซด์ขณะเดินเบา (เฉพาะที่มีมวลเต็มอัตราบรรทุกเกิน ๓๕,๐๐๐ กิโลกรัม) ครั้งละ ๑,๐๐๐บาท (๒.๓)การตรวจสอบสารมลพิษจากห้องข้อเหวี่ยง ครั้งละ ๑,๐๐๐ บาท (๒.๔)การตรวจสอบสารมลพิษไอระเหย ครั้งละ ๓๕,๐๐๐ บาท (๓)รถยนต์ขนาดเล็กที่ใช้เครื่องยนต์ดีเซลเฉพาะด้านความปลอดภัย : สารมลพิษจากเครื่องยนต์ ให้คิดค่าใช้จ่าย การตรวจสอบค่าคาร์บอนมอนอกไซด์, ค่าไฮโดรคาร์บอนรวมกับออกไซด์ของไนโตรเจน และสารมลพิษอนุภาค ครั้งละ ๓๒,๐๐๐ บาท (๔)รถยนต์ขนาดใหญ่ที่ใช้เครื่องยนต์ดีเซลเฉพาะด้านความปลอดภัย : สารมลพิษจากเครื่องยนต์ ให้คิดค่าใช้จ่าย (๔.๑)การตรวจสอบค่าคาร์บอนมอนอกไซด์, ค่าไฮโดรคาร์บอน, ค่าออกไซด์ของไนโตรเจน และสารมลพิษอนุภาค(ไม่รวมค่าเตรียมตัวอย่าง) ครั้งละ ๑๓๐,๐๐๐ บาท (๔.๒) การตรวจสอบควันดำทดสอบที่ความเร็วคงที่เมื่อมีภาระสูงสุดและทดสอบการเร่งโดยไม่มีภาระ ครั้งละ ๑๐,๐๐๐ บาท ให้ไว้ณ วันที่ ๒๓ พฤศจิกายน พ.ศ. ๒๕๔๔ ศิริธัญญ์ ไพโรจน์บริบูรณ์ อธิบดีกรมควบคุมมลพิษ[ดูข้อมูลจากภาพกฎหมาย][รก. ๒๕๔๔/พ๑๒๘ง/๓๓/๒๔ ธันวาคม ๒๕๔๔] พรพิมล/พิมพ์/แก้ไข ๒๑มิ.ย ๒๕๔๕ A+B(C )